《次韵谢平心胡祠监见惠生日五首》
元代·方回

酒可吾中孰圣贤，定开愁眼耸吟肩。
共怜雪鬓双垂叟，时到花屏万仞巅。
暂借松阴消永日，敢求药诀觊长年。
风惊尘愕奔车跌，醒者苍黄醉者全。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。